Agencija eu-LISA pokrenula je projekt „faza 2. AFIS-a” kako bi unaprijedila sustav AFIS u SIS-u u skladu s tim zahtjevima. Na početku projekta naglasak je stavljen na aspekte razvoja povezane s „analizom i osmišljavanjem” te su njime obuhvaćeni pripremni rad na pokretanju projekta, zahtjevi, specifikacija i idejni projekt faze 2. sustava AFIS u SIS-u. Do kraja 2019. dovršit će se dokument sa zahtjevima korisnika i dokument upravljanja sučeljem/detaljne tehničke specifikacije. Druga faza pod nazivom „Provedba” započet će početkom 2020.

2.4.Države članice

2.4.1.Područje primjene

Ovim su izvješćem obuhvaćene samo države članice koje su trenutačno povezane sa SIS-om. Ono se odnosi na sve države članice EU-a osim Irske i Cipra te na četiri zemlje pridružene Schengenu (30 država). Odnosi se i na Ujedinjenu Kraljevinu u skladu s odredbama Sporazuma o povlačenju.

2.4.2.Proračun

Na temelju članka 5. stavka 4. Uredbe (EU) 2018/1861 države članice dobivaju dodatnu globalnu dodjelu u iznosu od 36 810 000 EUR koji treba namijeniti brzoj i učinkovitoj nadogradnji dotičnih nacionalnih sustava. Prvi iznos od 18 405 000 EUR izdvojen je 2019.

2.4.3.Trenutačno stanje uvođenja sustava AFIS u SIS-u (treba ga dovršiti do kraja 2020.)

Komisija je od država članica zatražila da na sastanku Odbora 13. lipnja izvijeste o trenutačnom stanju u pogledu njihovih priprema za uvođenje sustava AFIS u SIS-u. Sve su države članice odgovorile. Na kraju izvještajnog razdoblja (30. rujna 2019.) stanje je bilo sljedeće:

·19 država članica već je uvelo funkciju pretraživanja AFIS-a;

·tri države članice planiraju funkciju pretraživanja AFIS-a uvesti već 2019.;

·dvije države članice planiraju funkciju pretraživanja AFIS-a uvesti 2020.;

·šest država članica nije navelo točan rok uvođenja u svojem odgovoru na upitnik. Komisija će pomno pratiti stanje provedbe u tim državama članicama tijekom idućeg izvještajnog razdoblja (1. listopada 2019.–30. rujna 2020.).

2.4.4.Pripreme za potpunu provedbu nove pravne osnove (treba ih dovršiti tijekom 2021.)

Pripreme u državama članicama ključne su jer Komisija može utvrditi datum početka rada novog SIS-a tek nakon što države članice obavijeste Komisiju da su obavile potrebne tehničke i pravne radnje.

Valja napomenuti da su aktivnosti država članica još u pripremnoj fazi jer države članice mogu u potpunosti započeti razvoj svojih nacionalnih sustava tek kad se utvrde specifikacije promjena u središnjem SIS-u i dovrši tehnička dokumentacija (početkom 2020.).

Komisija je zamolila države članice da izvješće o pripremama poduzetima na nacionalnoj razini podnesu odgovaranjem na upitnik objavljen 11. srpnja 2019. Sve su predmetne države članice odgovorile. Državama članicama upućen je zahtjev da dostave podatke u sljedećim područjima:

·planiranje projekata i upravljanje projektima;

·interna koordinacija;

·procjena učinka u smislu proračuna, ljudskih resursa, organizacije i nacionalnog zakonodavstva.

Kad je riječ o planiranju projekata, gotovo polovina država članica (14 ispitanika) već je počela utvrđivati ili je utvrdila projektni plan i povezane ključne etape, a druga polovina (16 ispitanika) to planira učiniti do kraja 2019., odnosno do početka 2020. Osim toga, većina država članica (24 ispitanika) osnovala je poseban projektni tim i odredila voditelja projekta ili će to u bliskoj budućnosti učiniti. Pet država članica upravljat će provedbom SIS-a u okviru postojećih odjela ili timova, a jedna država članica još nije objasnila kako će interno upravljati provedbom. Velika većina ispitanika (njih 26) planira uspostaviti suradnju među nadležnim tijelima na nacionalnoj razini.